
Personregister:

Familien Ask:

Selma Ask, 17 år

Georg Ask, Selmas bror

Kristine Ask, Selmas mor

Peder Ask, Selmas far

Maria og Svend Frogner, Selmas besteforeldre på morssiden

Frøken Hanssen, husholderske

 

Familien Hoff:

Magnus Hoff, 18 år

Anton Hoff, Magnusʼ far

Oline Hoff, Magnusʼ mor

Margareta Hoff, Magnusʼ bestemor på farssiden

Fru Pedersen, husholderske

 

Andre:

Ester Solvang, Selmas venninne

Gunvor Myklebust, pike i Selmas klasse

Line Vetlesen, pike i Selmas klasse

Karen Lystrup, pike i Selmas klasse

Karl Vang, gutt i Selmas klasse

Josefine Møller, lærerinne

Herr Alexander, rektor

Henry Moan, Antons advokat

Martin, ansatt hos Anton

Herr Boye, ordfører i Oslo

Mathilde Boye, ordfører Boyes kone og Antons tidligere

elskerinne

Frederik Friis, kollega av Peder Ask

Johannes, Georgs venn

Sissi Aubert, Peders tidligere kjæreste

Klara Haugland, Magnusʼ tante på morssiden

Ingelill Haugland, Klaras forsvunne datter

Fru Schøn, bekjent av Oline

Otto Mosvik, fru Schøns bror


Slik sluttet forrige bok,
Ubuden gjest:

Endelig kunne han puste. Gjennom hele middagen hadde Peder sittet med en klump i magen og vært redd for at hun skulle avsløre sannheten. Tenk om hun hadde reist seg og erklært at deres bekjentskap i ungdommen hadde vært mye mer enn et tilfeldig og vennskapelig sådant? Da hun begynte å snakke om sitt livs kjærlighet for få minutter siden, var han sikker på at hun skulle si noe, kanskje peke på ham og si «og der står han», eller noe enda verre. Han hadde nesten ikke klart å puste da Ester hadde stilt spørsmålet de alle sikkert lurte på etter det lengtende og ukomplette hjertesukket, men nå hadde hun altså erklært ham død.

Det var i hvert fall slik alle gjestene hadde tolket ordene hennes, og de så alle medlidende på denne nesten-enken, mens han selv ikke klarte å kjenne annet enn sorg og fortvilelse. Ikke over sin egen angivelige død, men over det faktum at hun hadde kalt ham sitt livs kjærlighet, ja, for det var ikke tvil i ham om at det var ham selv hun snakket om. Hvor mange ganger hadde han ikke tenkt det samme om henne? Sittet der på kontoret etter middag med et av bildene av henne i hendene og følt skam og avsky over å tenke slik mens hans oppofrende og gode kone satt i etasjen under med en bok eller et håndarbeid.

Og nå å se henne. Her av alle steder. Stående rett ved hans datter, en datter som kunne ha vært hennes. Sissi strakte hånden ut mot datteren og rørte ved håret hennes og komplimenterte det. Datteren rødmet kledelig og takket. Han trodde at Selma likte henne, det så da vitterlig slik ut.

Det verket og brant i ham som om han var febersyk. Den vakre Sissi. Like sprudlende av liv som den gang. Det lange, røde håret hennes, de intense øynene, den fyldige munnen, den smale midjen og den rake, stolte holdningen. Det var som om alle de tyve årene som hadde gått siden han sist så henne, var forduftet, og han igjen kjente kjærlighetens berusende og altoppslukende tilstedeværelse i hver celle av kroppen. Han var femti år. Likevel banket hjertet hans infernalsk i brystet, akkurat slik det hadde gjort den gang.

«Så, er det her dere har gjemt dere?» hørte han Kristine si bak seg. Han snudde seg og så henne komme ut med de to andre fruene tett bak, smilende og tilsynelatende i godt humør. Georg og Johannes var ikke noe sted å se.

«Dere har sannelig røklagt hagen!» lo fru Stern og viftet med hånden.

«Hva pratet så dere om? Dere så svært engasjerte ut gjennom vinduet,» sa Kristine og så spørrende på ham.

«Frøken Aubert fortalte nettopp om sitt livs kjærlighet,» svarte herr Stern.

Kristine så først på Sissi, så videre på ham. Blikket hennes ble fylt med panikk, en panikk hun forsøkte å skjule riktignok.

«Han er død, de rakk dessverre ikke å gifte seg før …» fortsatte herr Stern, før noen av fruene kunne si noe.

Kristine sukket lettet ved siden av ham før hun tok hånden hans.

«Så trist, frøken Aubert,» sa hun med myk stemme og klemte hardt. «De må savne ham slik.»

«Hver dag, selv etter alle årene som er gått,» svarte Sissi og så ikke på noen av dem, men hevet ansiktet mot himmelen igjen. Kanskje var hun ikke vant til å lyve, omskrive sannheten, eller holde på hemmeligheter.

Alle ble stående tause i noen sekunder og se på henne.

Selv ble Peder stående og tenke på de yngre versjonene av seg selv og den uendelig vakre kvinnen som nå la hånden på hjertet og så rett på ham.

«Men jeg har gudskjelov sønnen min, da,» la hun til og sukket, «og han er så lik sin far at jeg føler at jeg har ham med meg fortsatt.»

Alle gjestene så forskrekket på frøken Aubert, alle med unntak av herr Friis, selvsagt, som sikkert kjente denne sønnen godt fra sitt mangeårige vennskap med henne.

«Har De en sønn helt alene, frøken Aubert?» sa fru Stern med en heller stram stemme, før hun vendte seg og så lett oppgitt og bebreidende på moren, som om det var hennes skyld at de var satt i en situasjon hvor de skulle forholde seg til en ugift mor blant seg.

Moren på sin side stirret anklagende og sint på faren, og så i tillegg ubegripelig skamfull ut. Trodde hun at selskapet ville snu seg mot henne og anklage henne for noe? Hun virket slik, syntes Selma og fikk nesten vondt av henne.

Hun visste jo at det var få moren hadde større forakt for enn alenemødre, og kanskje var det et regelrett sjokk at hun hadde fått en av dem inn i sitt eget hus, men kunne man virkelig bli helt lammet av skam og vantro over det? Ja, for det var slik moren så ut – som om hun hadde fått den verste av nyheter og ikke klarte å ta det helt til seg.

Faren hadde aldri uttrykt at han delte morens oppfatning. Hans toleranse for de ulykksalige i samfunnet var romsligere enn de flestes, det hadde hun fått bekreftet mang en gang. Kanskje gjaldt dette de tre andre herrene også, gitt deres yrke. Likevel så også han overraskende sjokkert ut og var på nytt blitt blek. Dette forvirret Selma litt, for ingen av de andre mennene så spesielt himmelfalne eller nedlatende ut. Fruene var høyst sannsynlig ikke enige med sine ektemenn, de delte nok morens holdning, men de var begge flinkere til å holde på masken av velmenende storsinn enn det moren var. Den eneste som smilte oppriktig og ekte mot henne, var herr Friis. Han så verken flau eller skamfull ut, og dette syntes Selma var en ting som talte til hans fordel. Kanskje hadde Ester rett, kanskje var det noe godt ved herr Friis.

Frøken Aubert merket nok uansett stemningsskiftet blant gjestene. Hun var sikkert vant til den slags reaksjoner, men hun var alt annet enn skamfull og forlegen da hun svarte, og dette fikk Selma til å beundre henne enda mer enn hun allerede gjorde. Én mot alle – eller nesten alle, da.

«Ja, jeg glemte rent at dere jo ikke vet noe om meg,» sa frøkenen og viftet lykkelig med hånden som holdt sigaren, slik at asken virvlet opp i luften rundt henne. «Jeg har en sønn helt alene. En slik velsignelse!»

«Hvor er han nå?» mumlet herr Grimsgaard etter noen sekunders stillhet blant gjestene. «Er han ikke med Dem til Drammen?».

Frøken Aubert hadde riktignok ikke sagt når hennes livs kjærlighet hadde dødd, men hun hadde jo akkurat erklært at hun hadde savnet ham hver dag, selv etter alle årene som var gått, så denne gutten kunne ikke være helt liten.

Frøken Aubert lo hjertelig. «Å nei, min kjære Peter studerer i Frankrike, han. Medisin, tro det eller ei! Han er blitt voksen, gutten min,» sa hun og skottet et kort sekund bort på faren. «Han blir tyve år i februar!»

Selma så at moren prøvde så godt hun kunne å holde masken, men hun klarte likevel ikke å la være å gispe.

Alle så forvirret på henne. Riktignok var det litt vanskelig å se for seg at den ungdommelige, vakre skapningen foran dem kunne ha en voksen sønn som studerte medisin, men det var da slett ikke umulig, og i hvert fall ikke så umulig at man måtte gispe av denne opplysningen.

Igjen ble Selma flau over moren og hennes overdrevne reaksjoner, men moren ytret i det minste ikke noe som ville gjøre det verre. Hun stirret bare forskremt på frøkenen. Faren på sin side sto og stirret ned i bakken og var blitt enda blekere enn i sted.

Det var til slutt herr Grimsgaard som brøt stillheten som hadde oppstått etter konstateringen av sønnens oppholdssted og alder.

«I Paris? Studerer sønnen Deres i Paris? Så spennende!» sa han og så ut som han mente det.

Selma kunne ikke tenke seg at noen av gjestene egentlig brød seg om hvor frøken Auberts sønn studerte – hun selv gjorde i hvert fall ikke det – for dette var jo en gutt ingen andre av gjestene enn herr Friis kjente. Og bortsett fra sjokket over at hun hadde en sønn, trengte de vel ikke å dvele lenger ved det?

Frøkenen svarte imidlertid vennlig og rolig også på dette spørsmålet.

«Ja, i Paris. Han dro for under en måned siden,» svarte hun tydelig stolt. «Min far er jo, som jeg fortalte, fra Frankrike, så vi har vært der flere ganger i løpet av Peters barndom, og han kan derfor språket. Det er virkelig rart uten ham i huset, det må jeg si. Husholdersken min savner ham også, stakkars. Hun har jo arbeidet hos oss siden han var nyfødt, og er som en ekstra-mor for ham.»

«Ja, det er rart den dagen man igjen er uten barn i huset,» sa fru Grimsgaard.

Fru Stern nikket bekreftende, selv om Stern-paret ikke hadde noen barn så vidt Selma hadde fått med seg.

Frøken Aubert fortalte videre om sønnens gode karakterer på skolen og at han alltid hadde vært en god, snill og litt alvorlig og stillferdig gutt. Med unntak av foreldrene ble de andre gjestene nå stående og pludre med frøkenen om barneoppdragelse og alle farene som lurte for den oppvoksende slekt. Fru Stern opplyste dessuten nok en gang om at hun hadde vært i Paris i sin ungdom, og at det hadde vært slik en uendelig vakker by med de skjønneste mennesker.

«Men hvordan klarte De å kombinere Deres krevende arbeid med en liten gutt, helt alene?» spurte fru Stern med et visst tilsnitt av skepsis i stemmen.

«Det ville selvsagt ikke gått uten min vidunderlige husholderske. Fru Bernard har, som jeg sa, vært som en mor for ham i de periodene hvor jeg arbeidet ekstra mye. Hun er dessuten gift med en franskmann, så hun snakker godt språket. De kan tro far er begeistret for henne, ja, mor også, selvsagt, men ikke som far. Han stikker stadig til henne noen franske delikatesser,» fortalte hun og lo lett. «Men når det er sagt, så tilbrakte Peter mye tid på klinikken i barndommen også. Alle pasientene elsket ham jo, han var slik en skøyeraktig liten pjokk som snakket med alle. Det var først da han ble eldre, at han ble mer stillferdig. Han ble kanskje litt veslevoksen, han tilbrakte så mye tid blant voksne. Han visste tidlig at det var lege han ville bli, han også, selv om han hadde en periode i femten–sekstenårsalderen da han tegnet og malte og svermet litt for kunstnerverdenen. Han var virkelig flink, jeg har mange av bildene hans på veggene hjemme.»

Selma så at det verket i fruene etter flere detaljer omkring denne sønnen og hans fars antageligvis dramatiske endelikt, men før noen av dem fikk spurt, slo frøkenen hendene sammen.

«Men nå synes jeg vi skal snakke om noe annet, dere!» sa hun. «Er det ikke noen av dere som har vært på teater eller kinematograf eller noe annet morsomt som dere kan fortelle om?»

Det var ikke vanskelig å se at fruene ikke var fornøyd med denne avkortningen av temaet, men de nikket begge høflig, og fru Grimsgaard begynte å fortelle om et stykke hun og herren hadde vært og sett på Nationaltheatret i Oslo, og som ifølge henne hadde vært aldeles fabelaktig.

Ester dultet lett til henne, og Selma vendte seg mot henne. Ikke uventet tittet venninnen på herr Friis. Frøken Aubert var kommet opp til ham og hadde lagt hånden på armen hans. Det var en familiær og tett forbindelse mellom dem, det var lett å se.

«Tror du på at de ikke har vært kjærester?» hvisket Ester. «Han ser jo så tankefull ut nå etter at hun snakket om forloveden sin og sønnen, kanskje han er sjalu?»

Selma trakk lett på skuldrene. Hun visste ikke hva hun skulle tro. Han hadde riktignok virket overrasket over frøken Sissis opplysninger om forlovedens skjebne, men kanskje var det slett ikke noe de hadde snakket om før. De virket fortrolige, men det kunne jo likevel være ting man ikke fortalte, slik var det med henne og Ester også. Det var nok bare deres felles skjebne som hadde opprørt ham, konkluderte hun med.

Hun la merke til at moren så advarende på henne, og hun trengte ikke å si høyt at det ikke skulle være noe tisking og hvisking. Ester slo blikket ned og fikk kanskje ikke med seg at herr Friis hvisket til frøken Aubert, så hun dultet lett til henne. Det var tydeligvis lov for de voksne å hviske og tiske, tenke Selma og tittet igjen bort på moren. Hun fikk med seg hviskingen, hun også, det var det ikke tvil om, for hun strammet munnen og så misbilligende på dem. Herr Friis så ikke på henne og fikk det nok ikke med seg, men frøken Aubert gjorde det. Hun så både flau og beklemt ut, og ristet svakt på hodet. Selma lurte på om moren ville ha reagert like sterkt hadde det vært de to fruene som hvisket sammen. Hun tvilte sterkt på det.

Frøken Aubert strammet grepet om herr Friisʼ arm, men hun sa ikke noe mer til ham, verken høyt eller hviskende. De sto nå begge to og så ut på de andre gjestene, som ganske visst ikke hadde fått med seg noe av det.

«Har De sett stykket, frøken Aubert? Det er jo fransk opprinnelig,» sa fru Grimsgaard, og igjen så alle på den vakre halvfranske gjesten.

«Jeg er redd det er år og dag siden jeg var i teateret, frue,» svarte hun og slapp grepet om herr Friisʼ arm og smøg heller armen sin under hans, «ja, så lenge at jeg nesten har glemt at muligheten finnes. Du får ta meg med, Frederik, neste gang du er i Oslo!»

«Selvsagt,» svarte han, «det er år og dag siden sist for min del også. Jeg husker slett ikke hva jeg så sist engang.»

«Tenk at dere begge har opplevd et slikt ubegripelig tap,» sukket fru Grimsgaard uten å kommentere videre deres mangel på teatergåing. «To så unge og pene mennesker!»

Både herr Friis og frøken Aubert smilte vennlig, men de så begge lett avvisende ut, syntes Selma, og hun kunne forstå hvorfor. Selma syntes selv kommentaren var nokså dum. Det var da ikke verre for pene å miste sine kjære enn stygge, var det vel? Dessuten ville de sikkert slett ikke snakke om alt dette triste og leie som hadde skjedd i deres fjerne fortid. Selma sluttet aldri å fascinere seg over hvor glad mange voksne var i å snakke om nettopp triste og leie ting, spesielt hvis det hadde skjedd med noen andre enn dem selv.

«Å, vi er da ikke lenger unge, frue,» protesterte frøken Aubert dessuten. «Jeg ble femogførti for noen uker siden. Frederik her er bare toogførti, så han kan kanskje fortsatt kalles en ung mann!» Hun lo lett og dultet borti herr Friis, som så lystig tilbake på henne.

Selma la imidlertid merke til at frøkenen klemte armen hans tettere til seg, nesten som om han var et redningstau hun holdt tak i. Det hadde kanskje vært både ubehagelig og krevende for frøkenen med spørsmålene rundt hennes døde forlovede og sønnen, selv om det slett ikke hadde virket slik da hun svarte.

«Femogførti er da ingen alder!» protesterte fruen, selv om det var lett å se at hun hadde trodd de var yngre.

Så mye yngre enn det kunne de imidlertid ikke være, tenkte Selma, hvis frøkenen hadde rukket å studere og arbeide i over tyve år, slik hun hadde fortalt under middagen, og herr Friis hadde mistet konen sin for omtrent like lenge siden.

Det var på den annen side ikke til å tro at frøken Aubert var et år eldre enn hennes egen mor, for det så ut som det var atskillige år mellom dem, og ikke i morens favør. Hun lurte igjen på hva faren hadde syntes om frøken Aubert den gang de var unge. Hadde han kanskje vært hemmelig forelsket i henne og stått i skyggen av den andre, ham hun kalte sitt livs kjærlighet? Hun ble flau av å tenke på det, for når hun nå så på faren sin, var det nesten umulig å tenke seg at han noen gang hadde vært ung med hete og ustyrlige følelser.

«La oss ta oss en liten runde rundt i hagen, eller reneste parkanlegget er det jo!» sa frøken Aubert. «Jeg elsker å gå barbent på gress. Jeg tror sannelig jeg tar av meg skoene!»

Nok en gang så fruene og moren forskrekket på henne, det var visst ikke ende på hvor merkverdig denne gjesten var! Det var mulig de trodde hun var beruset eller gal, slik reagerte de i hvert fall.

Frøken Aubert så ikke ut til å legge merke til det, eller kanskje brød hun seg ikke, for hun rev av seg de elegante penskoene og satte føttene støtt ned på den velpleide plenen. Mennene så en smule overrasket ut, de også, men mest fornøyet. De var jo vant til atskillig rarere oppførsel enn at noen tok av seg skoene, og de nøt uten tvil synet av de nakne, velstelte og yndige føttene til frøkenen.

Frøken Aubert sukket henført før hun tok nok et langt drag av sigaren og noen sekunder senere slapp ut røyken. «Det er så deilig med gress under føttene!» sa hun og så lattermildt på dem.

Herr Friis begynte å le, før han bøyde seg ned og snørte opp sine egne sko. Ingen av fruene gispet, men det var nok av ren høflighet, for det var lett å se at de var rystet helt inn i sjelen av denne åpenbart tøylesløse oppførselen.

«Husker du første gangen vi tok av oss skoene i Slottsparken, Frederik?» sa frøken Aubert og lo, hun også. «Jeg husker faren din ble tilkalt og kom ned til oss fra kontoret på slottet! Så mye gøy vi hadde i den tiden der – og så unge som vi var!»

Herr Friis smilte, og Selma forsto hva det var som gjorde at disse to virket så mye yngre enn foreldrene og de andre, selv om de slett ikke var unge lenger, de heller. Det var denne lekenheten som gjorde det, denne spøkefullheten man nesten aldri så i de voksne. Hun syntes ikke herr Friis hadde vist mye av den uken før, så det var sikkert frøken Aubert som trakk den ut av ham, men dog. Kanskje var det noe av det samme moren anklaget faren for i hans omgang med Anton Hoff, at han ble vill og tøylesløs, men Selma klarte heller ikke å se dette for seg. Faren var for stiv og korrekt til å slå seg løs, det var hun overbevist om, selv om moren hadde vært insisterende i sine påstander.

Kanskje var det ikke bra i morens øyne, men Selma bestemte seg der og da for at hun ville bli som frøken Aubert.

Hun slapp taket i Esters hånd, bøyde seg ned og løsnet spennen på skostroppen.

